ระเบียบกรุงเทพมหานครระเบียบกรุงเทพมหานครว่าด้วยคณะกรรมการเครือข่ายผู้ปกครองพ.ศ.๒๕๕๓ โดยที่เป็นการสมควรกำหนดระเบียบกรุงเทพมหานครว่าด้วยคณะกรรมการเครือข่ายผู้ปกครองเพื่อให้สอดคล้องกับกฎหมายว่าด้วยการศึกษาแห่งชาติอาศัยอำนาจตามความในมาตรา ๔๙แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้ข้อ ๑ ระเบียบนี้เรียกว่า ระเบียบกรุงเทพมหานครว่าด้วยคณะกรรมการเครือข่ายผู้ปกครองพ.ศ. ๒๕๕๓ข้อ ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ บรรดาระเบียบ ข้อบังคับหรือคำสั่งอื่นใดในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ ๔ ในระเบียบนี้เครือข่าย หมายความว่าการเข้ามามีบทบาทในฐานะการสร้างความร่วมมือ แนวร่วมและหรือการมีส่วนร่วมในการดูแลช่วยเหลือนักเรียนร่วมกันระหว่างผู้ปกครองกับโรงเรียนผู้ปกครอง หมายความว่าบิดามารดา หรือบิดา หรือมารดาซึ่งเป็นผู้ใช้อำนาจปกครองหรือผู้ปกครองตามประมวลกฎหมายแพ่งและพาณิชย์และหมายความรวมถึงบุคคลที่นักเรียนอยู่ด้วยเป็นประจำ หรือนักเรียนอยู่รับใช้งานคณะกรรมการ หมายความว่าคณะกรรมการเครือข่ายผู้ปกครองของโรงเรียนสังกัดกรุงเทพมหานครข้อ ๕ ให้มีคณะกรรมการ ประกอบด้วยประธานรองประธาน เลขานุการ และกรรมการตามความเหมาะสม ดังนี้(๑)คณะกรรมการระดับห้องเรียนมีจำนวนไม่น้อยกว่าห้าคน โดยคัดเลือกกันเองจากผู้ปกครองของแต่ละห้องเรียน(๒)คณะกรรมการระดับชั้นเรียนแต่งตั้งจากประธานกรรมการระดับห้องเรียนเป็นคณะกรรมการระดับชั้นเรียน(๓)คณะกรรมการระดับโรงเรียนแต่งตั้งจากประธานกรรมการระดับชั้นเรียนเป็นคณะกรรมการระดับโรงเรียนข้อ ๖ คุณสมบัติของคณะกรรมการเครือข่ายผู้ปกครอง(๑) เป็นผู้ปกครองนักเรียนในปัจจุบัน(๒) ประกอบอาชีพสุจริต(๓)ไม่เป็นโรคติดต่อร้ายแรงหรือโรคที่สังคมรังเกียจข้อ ๗ ภายใต้บังคับข้อ ๑๐วาระการดำรงตำแหน่งของคณะกรรมการมีกำหนดหนึ่งปีนับแต่วันที่ได้รับการแต่งตั้งและสิ้นสุดลงในวันที่คณะกรรมการชุดใหม่ได้รับการแต่งตั้งทั้งนี้ ให้ผู้อำนวยการโรงเรียนดำเนินการและประกาศแต่งตั้งคณะกรรมการให้แล้วเสร็จภายในสามสิบวันนับแต่วันเปิดภาคเรียนที่หนึ่งข้อ ๘ การพ้นจากตำแหน่งของคณะกรรมการ(๑) ตาย(๒) ลาออก(๓) ขาดคุณสมบัติตามที่กำหนดไว้ในข้อ ๖ข้อ ๙ เมื่อกรรมการว่างลงตามข้อ ๘ให้ผู้อำนวยการโรงเรียนดำเนินการและประกาศแต่งตั้งกรรมการภายในกำหนดสามสิบวันนับแต่วันที่กรรมการว่างลงกรรมการซึ่งได้รับการแต่งตั้งใหม่ให้อยู่ในตำแหน่งได้ตามวาระของกรรมการเดิมเว้นแต่วาระการดำรงตำแหน่งของกรรมการจะเหลืออยู่ไม่ถึงเก้าสิบวันข้อ ๑๐ ในกรณีที่คณะกรรมการครบวาระแต่ยังมิได้แต่งตั้งคณะกรรมการชุดใหม่ให้คณะกรรมการชุดเดิมปฏิบัติหน้าที่ต่อไปข้อ ๑๑ คณะกรรมการมีหน้าที่ดังนี้(๑) คณะกรรมการระดับห้องเรียน มีหน้าที่(ก) ประชุมปรึกษาปัญหาการเรียนและพฤติกรรมของนักเรียน(ข) วางแผนพัฒนาให้นักเรียนเป็นคนดี มีความตั้งใจขยันหมั่นเพียร และพัฒนาความสามารถของตนเองได้เต็มตามศักยภาพ(ค)ดำเนินการตามแผนโดยเสนอแนวทางกิจกรรมให้ผู้บริหารสถานศึกษาพิจารณาอนุมัติโดยผ่านครูที่ปรึกษาซึ่งเป็นผู้ประสานงาน(๒) คณะกรรมการระดับชั้นเรียน มีหน้าที่(ก) รวบรวมข้อมูลที่เป็นกิจกรรมดีเด่นของระดับห้องเรียนรายงานที่ประชุมระดับชั้นเรียน(ข)นำแนวทางที่ดีที่จะช่วยพัฒนาโรงเรียนให้ดียิ่งขึ้นมาเผยแพร่สู่คณะกรรมการระดับชั้นเรียนและระดับโรงเรียน(๓) คณะกรรมการระดับโรงเรียน มีหน้าที่(ก)ร่วมสนับสนุนกิจกรรมของสถานศึกษาด้านพัฒนาการเรียนรู้และพฤติกรรมของนักเรียนส่งเสริมให้นักเรียนมีจิตอาสามีคุณธรรม จริยธรรม รักษาไว้ซึ่งขนบธรรมเนียมประเพณีไทย มีความรักชาติ รักสามัคคีโดยความเห็นชอบจากผู้บริหารสถานศึกษา(ข)ร่วมสร้างความสัมพันธ์อันดีระหว่างผู้บริหารสถานศึกษา ครู และผู้ปกครอง(ค) สนับสนุนการพัฒนาการเรียนการสอนของสถานศึกษา(ง) เสนอข้อคิดข้อเสนอแนะในการพัฒนาที่จะเป็นประโยชน์แก่นักเรียนและสถานศึกษา(จ)ร่วมกับสถานศึกษาจัดให้มีการประชุมระหว่างคณะกรรมการกับผู้ปกครองตามความเหมาะสมอย่างน้อยปีละสองครั้ง(ฉ) สรุปและรายงานผลการดำเนินการของคณะกรรมการอย่างน้อยปีละหนึ่งครั้งในที่ประชุมใหญ่ของผู้ปกครองนักเรียนข้อ ๑๒ การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของกรรมการที่ดำรงตำแหน่งอยู่จึงจะเป็นองค์ประชุมข้อ ๑๓ มติที่ประชุมให้ถือคะแนนเสียงข้างมากหากคะแนนเสียงเท่ากันให้ประธานเป็นผู้ชี้ขาดและให้ถือมตินั้นเป็นที่สุดข้อ ๑๔ ให้ผู้อำนวยการโรงเรียนจัดประชุมใหญ่ของคณะกรรมการทุกระดับอย่างน้อยสองครั้งต่อปีข้อ ๑๕ ให้ผู้อำนวยการโรงเรียนแต่งตั้งครูเป็นผู้ประสานงานกับคณะกรรมการทุกระดับข้อ ๑๖ ให้ผู้อำนวยการโรงเรียนรายงานการดำเนินงานของคณะกรรมการต่อผู้อำนวยการเขตภาคเรียนละหนึ่งครั้งข้อ ๑๗ ให้ปลัดกรุงเทพมหานครรักษาการตามระเบียบนี้และให้มีอำนาจออกประกาศ คำสั่ง เพื่อปฏิบัติการให้เป็นไปตามระเบียบนี้ประกาศณ วันที่ ๑๘ เมษายน พ.ศ. ๒๕๕๓หม่อมราชวงศ์สุขุมพันธุ์บริพัตรผู้ว่าราชการกรุงเทพมหานครปริยานุช/ผู้จัดทำ๙มิถุนายน ๒๕๕๓นันท์นภัสร์/ตรวจ๙มิถุนายน ๒๕๕๓[๑]ราชกิจจานุเบกษา เล่ม ๑๒๗/ตอนพิเศษ ๖๙ ง/หน้า ๑๓/๒ มิถุนายน ๒๕๕๓